โครงการในอนาคต

บริษัทมีโครงการที่จะดำเนินกิจการด้านธุรกิจโรงแรม
โดยปรับปรุงกลยุทธ์ระบบการบริหารต้นทุนให้เป็นไปอย่างมีประสิทธิภาพสูงสุด
โดยยังคงคุณภาพไว้เสมอ และจะเน้นหนักในด้านการพัฒนาระบบการปฏิบัติการต่าง ๆ
เพื่อสร้างผลกำไรให้เป็นไปตามเป้าหมายที่กำหนดไว้

1. ด้านฝ่ายขายและการตลาด จะมีการศึกษาหาตลาดลูกค้ากลุ่มใหม่ ๆ
เพื่อเป็นการขยายฐานลูกค้าให้กว้างขวางกว่าเดิม
และเป้าหมายของการรวมตัวกับกลุ่มพันธมิตรทางด้านการโรงแรมแห่งเอเชีย
คือการขยายฐานลูกค้าประจำและลูกค้าใหม่ผ่านเครือข่ายของโรงแรมกว่า 70 แห่ง
โดยมีวัตถุประสงค์ที่จะขยายฐานลูกค้าให้เพิ่มขึ้นอย่างต่อเนื่องผ่านการขยายเครือข่ายโรงแรมสมาชิกผ่านกลุ่มพันธมิตรนี้

2.
มีแผนที่จะพิจารณารวมตัวแทนในตลาดต่างประเทศร่วมกับกลุ่มพันธมิตรทางการโรงแรมแห่งเอเชีย
ในประเทศฮ่องกง ออสเตรเลีย อังกฤษ สิงคโปร์ รวมทั้งการแต่งตั้งตัวแทนร่วมกันในส่วนอื่น ๆ
ของโลก ทั้งนี้ เพื่อประสิทธิผลสูงสุดแห่งงบประมาณด้านการตลาดของบริษัทฯ

3. เพิ่มศักยภาพทางด้านการขายและการตลาดร่วมกับกลุ่มพันธมิตรทางด้านการโรงแรมแห่งเอเชีย
โดยจัดประชุมทางด้านการขายและการตลาดธุรกิจท่องเที่ยวในกรุงเทพฯ ฮ่องกง สิงคโปร์ ไทเป
และโตเกียว ร่วมมือกันเพื่อเข้าร่วมประชุมธุรกิจท่องเที่ยวนานาชาติต่าง ๆ
วางแผนทำโฆษณาร่วมกัน การรวมสำนักงานขายส่วนภูมิภาค
รวมทั้งการขยายกลุ่มลูกค้าประจำและดึงสายการบินต่าง ๆ เข้ามาร่วมเป็นพันธมิตร

4. วิจัยและปรับปรุงระบบสำรองห้องพัก โดยเน้นการขายผ่าน
ศูนย์สำรองห้องพักส่วนกลางของบริษัท “Reservations Center”
ศูนย์กลางระบบการตลาดรวมทั่วโลก “Global Distribution System”
และตัวแทนการขายของบริษัทในภาคพื้นต่าง ๆ “Regional Sales Office”

5. ขยายช่องทางการขายผ่านระบบพาณิชย์อีเลคทรอนิกส์ E-Commerce
และรับสำรองห้องพักออนไลน์โดยผ่านเว็บไซต์ของกลุ่มดุสิตธานี กลุ่มเอ เอช เอ
และกลุ่มพันธมิตรต่าง ๆ

6. จัดทำเวปไซต์ Dusit.Com ให้มีภาษาที่หลากหลายคือ นอกจากภาษาอังกฤษแล้ว
ยังจะจัดทำเป็นภาษาไทย ญี่ปุ่น และเยอรมัน ซึ่งเวปไซต์แต่ละภาษาจะอัดแน่นด้วยอรรถประโยชน์
และข้อมูลที่ลูกค้าแต่ละชาติต้องการทราบไว้อย่างครบครัน
โดยมีจุดมุ่งหมายที่จะทำให้ลูกค้าทุกท่านได้รับทราบข้อมูลข่าวสารอย่างรวดเร็วและมีประสิทธิภาพสูงสุด

7. พัฒนาให้การสื่อสารผ่านอี-เมล์ และการส่งข่าวสารออนไลน์ (Dusit E-News)
เป็นหลายภาษาเช่นเดียวกับเวปไซต์

8. เพิ่มประสิทธิภาพของระบบศูนย์สำรองห้องพักส่วนกลาง Virtual Reservation System
(VRS) อย่างต่อเนื่อง โดยจะมีการวิจัย วิเคราะห์ และพัฒนาระบบ Software
ที่มีอยู่ให้ทำการเชื่อมกับระบบโรงแรมแบบ Seamless Connectivity ทั้งนี้
เพื่อให้ลูกค้าและบริษัทนำเที่ยวทั่วโลก
สามารถทำการสำรองห้องพักของโรงแรมในเครือข่ายทุกแห่งอย่างสะดวกและรวดเร็วยิ่งขึ้น
โดยใช้บุคลากรของแผนกเทคโนโลยีสารสนเทศเป็นผู้จัดทำ
และมีกำหนดระยะเวลาในการจัดทำประมาณ 3 – 5 ปี

9. สร้างและพัฒนาระบบข้อมูลส่วนกลาง เพื่อจัดเก็บประวัติข้อมูลของลูกค้าที่ใช้บริการ
โดยมีการนำข้อมูลเหล่านี้มาวิจัย และวิเคราะห์
เพื่อทำการส่งเสริมการขายและการตลาดให้มีประสิทธิภาพยิ่งขึ้น

10. นำเทคโนโลยีใหม่ ๆ เข้ามาปรับใช้กับธุรกิจการโรงแรม
และพัฒนาศักยภาพของพนักงานในเรื่องนี้ควบคู่กันไปด้วย

11. จัดตั้ง Japanese Service Center เพื่อให้บริการแก่ลูกค้าชาวญี่ปุ่นโดยเฉพาะ ทั้งนี้
เนื่องจากฐานลูกค้าหลักในเอเชียนอกเหนือจากไทยแล้วคือญี่ปุ่น
เพิ่มการจัดทำเอกสารการขายและการตลาดที่เป็นภาษาญี่ปุ่นให้มากขึ้น
รวมทั้งจัดโปรแกรมส่งเสริมการขายอย่างต่อเนื่องสำหรับตลาดญี่ปุ่น

12. ดำเนินการโฆษณาประชาสัมพันธ์เลขหมายด่วน 4 ตัว คือ 1699
ซึ่งเป็นสายด่วนของศูนย์สำรองห้องพัก ให้เป็นที่รู้จักแก่นักท่องเที่ยวชาวไทยและชาวต่างประเทศ
อย่างต่อเนื่อง

13. บริษัทยังตระหนักถึงความสำคัญของสารสนเทศที่ถูกต้อง และรวดเร็ว
เพื่อการตัดสินใจที่ถูกต้องทันเหตุการณ์ และเพิ่มขีดความสามารถในการให้บริการลูกค้าได้ดียิ่งขึ้น
บริษัทมีความต้องการที่จะปรับปรุงและเปลี่ยนแปลงระบบคอมพิวเตอร์ที่มีอยู่ในปัจจุบันให้เป็นระบบที่สามารถเชื่อมโยงและแลกเปลี่ยนข้อมูลระหว่างระบบงานกันได้
ทั้งระบบบริหารงานโรงแรม (Property Management System) ระบบข้อมูลลูกค้าส่วนกลาง
(Customer Information System) ระบบการจองห้องพักจากส่วนกลาง (Central
Reservation System) ระบบจองห้องพักผ่านเครือข่ายอินเตอร์เน็ต (Internet Web Site)
การเชื่อมโยงระบบเข้ากับบริษัทคู่ค้า (Extrance) ระบบการจัดซื้อและสินค้าคงคลัง
(Procurement & Inventory) และระบบบัญชีการเงิน (Financial System)
ซึ่งช่วยแก้ไขการทำงานซ้ำซ้อน ความล่าช้าของสารสนเทศที่ใช้บริหาร
การสูญเสียทรัพยากรของบริษัทในการรวบรวมสารสนเทศจากหลายแหล่งข้อมูล
ความไม่ถูกต้องตรงกันของข้อมูล เพื่อนำไปสู่การพัฒนาระบบงานสนับสนุนการตัดสินใจ Executive
Information System) เพื่อช่วยให้ผู้บริหารได้รับสารสนเทศที่มีประโยชน์และถูกต้อง
เพื่อให้การตัดสินใจมีประสิทธิภาพสูงสุด

14. พัฒนาธุรกิจโดยมองหาโอกาสในการขยายธุรกิจในแหล่งท่องเที่ยวที่สำคัญทั้งในและต่างประเทศ
โดยมองลู่ทางทั้งรูปการลงทุนกิจการและการเพิ่มการรับบริหารโรงแรมให้มากขึ้น

ปัจจัยที่อาจมีผลกระทบต่อโครงการที่ไม่อาจบรรลุตามเป้าหมายที่วางไว้ คือ
สภาวะเศรษฐกิจของโลก และสภาวะเศรษฐกิจภายในประเทศ ภาวะสงคราม
และอื่นๆที่จะกระทบต่อธุรกิจการท่องเที่ยว